Mette Reissmann (S), 2012-11-01:
På vegne af Socialdemokraternes erhvervsordfører, hr. Benny Engelbrecht, skal jeg læse følgende tale op: Dette lovforslag er en del af den samlede styrkelse af konkurrencen, som regeringen præsenterede i sidste uge, og en styrkelse af konkurrencen er nødvendig for at fremme produktivitet og innovation i Danmark.
... er, at de danske priser på varer og serviceydelser er henholdsvis 5 og 14 pct. højere end i de andre EU-lande, som vi normalt sammenligner os med.
Det er en voldsom forskel, der hæmmer både innovation og vækst og dermed også udviklingen af nye arbejdspladser.
En mere effektiv konkurrence vil medvirke til at holde virksomhederne på tæerne og sikre forbrugerne bedre valgmuligheder og de bedste produkter til den laveste pris, og samtidig vil det ruste danske virksomheder bedre i den internationale konkurrence.
Et af de tre hovedområder i en skærpet konkurrence er en skærpelse af selve konkurrenceloven om myndighedernes kontrol.
Det er den styrkelse, som vi behandler i dag.
Formålet med lovændringen er at styrke konkurrencen via en mere effektiv og anvendelig lovgivning
Helt konkret sættes der ind på fire områder.
Først og fremmest skærpes sanktionerne over for dem, der overtræder loven.
Skærpelsen skal ses i lyset af de alvorlige økonomiske konsekvenser, karteldannelse kan have for forbrugerne, for samfundet og for øvrige virksomheder.
Derudover indeholder lovforslaget en række ændringer, der skal sikre en effektiv håndhævelse og efterlevelse af loven.
F.eks. skal tilbagebetaling af ulovlig støtte fremover betales til statskassen i stedet for til støttegiveren.
Samtidig sættes der en stopper for, at fusioner automatisk godkendes, når fristen for Konkurrencerådets sagsbehandling overskrides.
Det sker ved, at fusionsfristerne afbrydes og sættes i bero, når en part klager til Konkurrenceankenævnet over Konkurrencerådets sagsbehandling i en endnu ikke afgjort fusionssag.
Derudover giver lovforslaget virksomheder muligheder for at komme med bemærkninger til specifikke sager inden for nærmere bestemte frister.
Det indebærer en forlængelse af høringsfristerne, så virksomhederne i højere grad kan inddrages i sagsprocessen.
Sidst, men ikke mindst, får medlemmer af Konkurrenceankenævnet nu mulighed for at færdigbehandle sager, der ved ophøret af den pågældendes hverv fortsat er under behandling af ankenævnet.
Overordnet fremgår det af høringssvarene, at en del erhvervsorganisationer ikke er enige i de foreslåede skærpelser af sanktionerne i forbindelse med karteldannelse i form af indførelse af fængselsstraf og forhøjelse af bødeniveauet.
Her er det altså vigtigt at holde fast i, at formålet med lovgivningen er at øge konkurrencen på det danske marked gennem mere effektiv og anvendelig lovgivning.
Og desuden påpeger konkurrencelovudvalget netop, at fængselsstraf i strafferammen for kartelvirksomheder vil kunne bidrage til at skærpe virksomhedernes opmærksomhed om, hvor vigtigt det er at overholde konkurrencelovens forbud mod kartelvirksomhed.
Dermed signaleres det, at karteldannelse udgør økonomisk kriminalitet, hvilket må formodes at virke afskrækkende ude i virksomhederne.
Og derfor vurderes en skærpelse af sanktionerne at være nødvendig.
Socialdemokraterne lægger stor vægt på konkurrencelovudvalgets klare indstilling.
Derudover vil det betyde, at strafferammen i konkurrenceloven bringes op på niveau med andre erhvervsregulerede områder, hvor økonomisk kriminalitet allerede i dag kan straffes med fængsel.
For Socialdemokraterne er det afgørende, at der er en sund og stærk konkurrence på det danske marked.
En skærpelse af lovgivningen vil medvirke til at styrke konkurrencen, hvilket er afgørende for at skabe fornyet vækst og dermed også arbejdspladser i samfundet.
Desuden vil de positive effekter af en forbedret konkurrenceevne også smitte direkte af på danskerne i form af bedre og billigere varer og serviceydelser.
Socialdemokraterne støtter hermed lovforslaget.